b'\n_START_ARTICLE_\nJapan\n_START_SECTION_\nIzvorno ime\n_START_PARAGRAPH_\nJapanska rije\xc4\x8d za Japan je Nippon ili Nihon, a puni naziv je Nihon no Koku i doslovno zna\xc4\x8di "Zemlja gdje izlazi sunce". \xc4\x8ce\xc5\xa1\xc4\x87e se koristi naziv Zemlja izlaze\xc4\x87eg sunca. Sama rije\xc4\x8d dolazi iz kineskog jezika i rije\xc4\x8di Jih Pen. Japansko ime Nippon koristi se u slu\xc5\xbebene svrhe, uklju\xc4\x8duju\xc4\x87i: novac, po\xc5\xa1tanske marke i me\xc4\x91unarodne sportske doga\xc4\x91aje. Nihon se povremeno koristi u Japanu u svakodnevnom govoru. _NEWLINE_Ranu mandarinsko kinesku rije\xc4\x8d za Japan je evidentirao Marko Polo kao Cipangu. Ipak, kantonski naziv za Japan, iz kojeg se vjerojatno rodila rije\xc4\x8d Japan, je Jatbun. U Malay kantonskom rije\xc4\x8d postaje Japang i s tom rije\xc4\x8di su se susreli portugalski trgovci u Malacci u 16 st. Smatra se da su portugalski trgovci donjeli tu rije\xc4\x8d u Europu. Ta je rije\xc4\x8d prvi put evidentirana u Engleskoj 1577. god. u gramati\xc4\x8dkom pravopisu kao Giapan. U Engleskoj slu\xc5\xbebeni naziv je Japan. _NEWLINE_Od 1868., od Meiji reformi do kraja Drugog svjetskog rata 1945. naziv dr\xc5\xbeave je Japansko Carstvo (jap. Dai Nippon Teikoku, doslovno Veliki Carski Japan). Danas je slu\xc5\xbebeni japanski naziv Nihonkoku (\xe6\x97\xa5\xe6\x9c\xac\xe5\x9b\xbd), Dr\xc5\xbeava Japan. Dr\xc5\xbeavno ime se sastoji od znakova "\xe6\x97\xa5" (izgovor "Nichi", \xc5\xa1to zna\xc4\x8di dan ili sunce) i "\xe6\x9c\xac" (izgovor "Hon" \xc5\xa1to zna\xc4\x8di izvor ili korijen). Japanska zastava slu\xc5\xbebeno se zove Nissh\xc5\x8dki ili sun\xc4\x8deva zastava (\xe6\x97\xa5\xe7\xab\xa0\xe6\x97\x97) ali u svakodnevnom govoru se naziva Hinomaru ili sun\xc4\x8dev disk (\xe6\x97\xa5\xe3\x81\xae\xe4\xb8\xb8). Nacionalna himna je Kimi ga Yo.\n_START_SECTION_\nPovijest\n_START_PARAGRAPH_\n_NEWLINE_Japanski povjesni\xc4\x8dari japansku povijest dijele na sljede\xc4\x87i na\xc4\x8din:_NEWLINE_Jomonsko razdoblje (Jomon jidai), od oko 10.000 pr. Kr. do otprilike 300. pr. Kr. Razdoblje je dobilo ime po ukrasima na predmetima koji su prona\xc4\x91eni iz tog doba._NEWLINE_Razdoblje Yayoi (Yayoi jidai) po\xc4\x8delo je oko 300 pr. Kr. a zavr\xc5\xa1ilo oko 300. godine. Yayoi kultura je dobila ime po istoimenom kvartu u Tokiju gdje suprona\xc4\x91eni predmeti toga razdoblja._NEWLINE_Razdoblje Yamato (Yamato jidai), trajalo je od 300. - 710. godine. Ovo je razdoblje stvaranja prve prve dr\xc5\xbeave na japanskom tlu. Prva japanska dr\xc5\xbeava formirala se u trokutu dana\xc5\xa1njih gradova Kyoto-Nara-Osaka, a tada se to podru\xc4\x8dje zvalo "dolina Yamato" po plemenukoje stvorilo dominaciju nad drugim grupacijama i zajednicama koje su tada egzistirale na tom podru\xc4\x8dju. Yamato razdoblje neki nazivaju Kofun, po ogromnim grobnim humcima tada\xc5\xa1njih careva. Razdoblje Asuka po\xc4\x8delo je oko 550. god. kada je grad Asuka postala carska prijestolnica. Razdoblje Asuka je zavr\xc5\xa1ilo 645.god. Reformom Taikom i svrgnu\xc4\x87em obitelji Soge s vode\xc4\x87ih funkcija u dr\xc5\xbeavi. Za vrijeme dominacije klana Soge u Japanu se u\xc4\x8dvrstio budizam (Budino u\xc4\x8denje)._NEWLINE_Razdoblje Nara (Nara jidai) trajalo je od 710. - 794. godine. Nara razdoblje je dobilo ime po carskoj prijestolnici Nari (tada se zvao Heijo-kyo), koja je to postala 710. godine._NEWLINE_Razdoblje Heian (Heian jidai) trajalo je od 794. - 1185. godine. Preseljenjem carskog dvora u Heian-kyo, Grad mira (dana\xc5\xa1nji Kyoto, u slobodnom prijevodu zna\xc4\x8di glavna prijestolnica) dogodilo se 794. godine. Po\xc4\x8dinje razdoblje Heian poznato po procvatu visoko sofisticirane dvorske kulture koja se prenosila i na pu\xc4\x8danstvo._NEWLINE_Razdoblje Kamakura (Kamakura jidai) trajalo je od 1185. - 1333. godine. Nakon bitke kod Dan-no-ure blizu dana\xc5\xa1njeg Shimonosekija 1185. godine, u kojoj je ratni\xc4\x8dki klan Minamoto(Genji) pobijedio klan Taira (Heike) grad Kamakura je kao sjedi\xc5\xa1te klana Minamoto postalo sredi\xc5\xa1te tada\xc5\xa1njeg Japana._NEWLINE_Razdoblje Muromachi (Muromachi jidai) 1333.-1573._NEWLINE_Ashikaga shogunat 1338. - 1573. godine._NEWLINE_Razdoblje Azuchi/Momoyama (Azuchi-Momoyama jidai), trajalo je od 1573. - 1600. godine._NEWLINE_Razdoblje Edo ili razdoblje Tokugawa (Edo jidai), trajalo je od 1600. - 1868. godine._NEWLINE_Tokugawa shogunat,1603-1868._NEWLINE_Razdoblje Meiji (Meiji jidai), trajalo je od 1868. - 1912. godine._NEWLINE_Razdoblje Taisho (Taisho jidai), trajalo je od 1912. - 1926. godine._NEWLINE_Razdoblje Showa (Showa jidai), trajalo je od 1926. - 1989. godine._NEWLINE_Razdoblje Heisei (Heisei jidai), trajalo je od 1989. do 2019._NEWLINE_Razdoblje Reiwa (Reiwa jidai) traje od 2019.\n_START_SECTION_\nPolitika i organizacija vlasti\n_START_PARAGRAPH_\nPo dr\xc5\xbeavnom ure\xc4\x91enju Japan je ustavna parlamentarna monarhija s carem na \xc4\x8delu. Careva uloga je ceremonijalna te on nema stvarnu vlast. Prema japanskom ustavu car je simbol dr\xc5\xbeave i narodnog jedinstva. Sada\xc5\xa1nji car je Naruhito._NEWLINE_Zakonodavna grana vlasti u Japanu je dvodomni parlament, Kokkai koji se sastoji od Zastupni\xc4\x8dkog doma (jap. Sh\xc5\xabgiin) i Vije\xc4\x87ni\xc4\x8dkog doma (jap. Sangiin). Zastupni\xc4\x8dki dom se sastoji 480 \xc4\x8dlanova koji se biraju na op\xc4\x87im izborima svake 4 godine te je parlamentarni dom s ve\xc4\x87im ovlast. \xc4\x8clanove Vije\xc4\x87ni\xc4\x8dkog doma se bira na op\xc4\x87im izborima svakih 6 godina te ih ukupno ima 242. Pravo glasa imaju svi gra\xc4\x91ani stariji od 20 godina._NEWLINE_Konzervativna Liberalna demokratska stranka (LDP) je na vlasti skoro bez prekida od 1955. godine. Iznimka je 1993. godina, kad je na vlasti bila koalicijska vlada sastavljena od opozicijskih stranaka. Dana\xc5\xa1nji premijer Taro Aso je iz stranke LDP. Najve\xc4\x87a opozicijska stranka je socijalno liberalna Demokratska stranka Japana._NEWLINE_Kabinet je izvr\xc5\xa1na grana vlasti i sa\xc4\x8dinjavaju ga premijer i dr\xc5\xbeavni ministri. Kabinet izravno odgovara Kokkaiju i njegovi \xc4\x8dlanovi moraju odstupiti ako mu Zastupni\xc4\x8dki dom izglasa nepovjerenje. Premijer mora biti \xc4\x8dlan Kokkaija i izabiru ga njegovi kolege. Ima ovlasti za postavljanje i razrje\xc5\xa1avanje ministara, od kojih ve\xc4\x87ina moraju biti \xc4\x8dlanovi Kokkaija. Trenutni japanski premijer je Taro Aso._NEWLINE_Japansko pravo je u ranom periodu bilo pod utjecajem kineskog prava. U Edo razdoblju u vrijeme vlasti \xc5\xa0ogunata Tokugawa japanski pravni sustav se samostalno razvija. U razdoblju drugo polovice 19. stolje\xc4\x87a posebno u zadnjim desetlje\xc4\x87ima nakon Meiji reformi pravni sustav je pod jakim utjecajem europskog kontinentalnog prava, posebice francuskog i njema\xc4\x8dkog. Godine 1896. progla\xc5\xa1en je Gra\xc4\x91anski zakonik po uzoru na njema\xc4\x8dki. Uz neke male preinake, pogotovo nakon kraja Drugog svjetskog rata.\n_START_SECTION_\nVanjska politika i vojska\n_START_PARAGRAPH_\nJapan ima nerije\xc5\xa1ene teritorijalne sporove oko ju\xc5\xbena \xc4\x8detiri otoka Kurilskog oto\xc4\x8dja (koji su pod vla\xc5\xa1\xc4\x87u Rusije), kao i Liancourt Rocks (korejski Dokdo, japanski Takeshima), pod vla\xc5\xa1\xc4\x87u Ju\xc5\xbene Koreje, i oto\xc4\x8dja Senkaku (kineski Diaoyutai), na kojeg pravo pola\xc5\xbeu i Kina i Tajvan.\n_START_SECTION_\nGospodarstvo\n_START_PARAGRAPH_\nJapan je visokorazvijena zemlja premda ne pripada zemljama najranije industrijalizacije. Japansko gospodarstvo je po nominalnom BDP-u drugo na Svijetu s vi\xc5\xa1e 4623 milijardi USD-a u 2007. godini. Po Paritetu kupovne mo\xc4\x87i BDP-a gospodarstvo je tre\xc4\x87e iza SAD-a i Kine. Japan je \xc4\x8detvrti svjetski izvoznik i \xc5\xa1esti uvoznik. Japan najvi\xc5\xa1e izvozi u SAD 22,8%, Europsku Uniju 14,5%, Kinu 14,3%, Ju\xc5\xbenu Koreju 7,8% te Tajvan 6,8%. Automobili, elektroni\xc4\x8dki ure\xc4\x91aji i strojevi su glavna izvozna roba. Najvi\xc5\xa1e uvozi iz Kine 20,5%, SAD-a 12,0%, Europske unije 10,3%, Saudijske Arabije 6,4%, Ujedinjenih Arapskih Emirata 5,5% i Australije 4,8%. Zbog nedostatka prirodnih bogatstava gotovo sve sirovine mora uvoziti. Uvoze se strojevi, fosilna goriva, hrana, posebice meso, tekstil i sirovine za potrebe industrije._NEWLINE_Japanci su mjesto u gospodarskom vrhu svijeta postigli svojom marljivo\xc5\xa1\xc4\x87u, izuzetnom radnom disciplinom, izvrsnim organizacijskim sposobnostima. U razdoblju po\xc4\x8detka izuzetnog gospodarskog rasta nakon Drugog svjetskog rata Japanci se nisu sramili u\xc4\x8diti od drugih te su slali mnogobrojne studente i stru\xc4\x8dnjake na usavr\xc5\xa1avanje u razvijenije zemlje posebice u SAD. Japansko gospodarstvo karakterizira bliska suradnja vlade i privatnog industrijskog sektora posebice na razvitku znanosti i tehnologije te niski porezi i velika ekonomska sloboda. Japan je jedna od tehnolo\xc5\xa1ki najrazvijenijih zemalja svijeta. Za istra\xc5\xbeivanje i razvoj Japan ula\xc5\xbee vi\xc5\xa1e od 3% BDP-a, a s vi\xc5\xa1e od 130 milijardi USD-a ima tre\xc4\x87i prora\xc4\x8dun na Svijetu za znanstvena istra\xc5\xbeivanja. _NEWLINE_Japanskom poslovnom filozofijom koja isti\xc4\x8de du\xc5\xbenost poslodavaca da pod svaku cijenu izbjegnu masovna otpu\xc5\xa1tanja u vrijeme recesije te garancijom cjelo\xc5\xbeivotnog zaposlenja (shushin koyo) posti\xc5\xbee se \xc4\x8dvrsta veza izme\xc4\x91u radnika i poslodavaca te ja\xc4\x8da duh zajedni\xc5\xa1tva i solidarnosti. Ipak nedavno su japanske tvrtke donekle po\xc4\x8dele napu\xc5\xa1tati te norme radi ve\xc4\x87eg profita. Prepoznatljiva karakteristika japanske ekonomije je i \xc4\x8dvrsta veza proizvo\xc4\x91a\xc4\x8da, dobavlja\xc4\x8da, distributera i bankaka povezanih u grupe zvane Keiretsu te Shunto ugodna veza s vladinim birokratima. _NEWLINE_Naime, do sredine 19. stolje\xc4\x87a Japan je bio zemlja feudalnog poretka koji se samostalno razvijao i nije \xc5\xbeelio kontakte s ostatkom svijeta. To nije odgovaralo SAD-u pa je skupina ameri\xc4\x8dkih ratnih brodova stigla do Japana i usidrila se u Tokijskom zaljevu. Na taj na\xc4\x8din prisilili su Japan na potpisivanje ugovora o trgovinskoj i diplomatskoj suradnji. Postupno otvaranje Japana prema svijetu i njegov dinami\xc4\x8dan razvoj zapo\xc4\x8deo je u vrijeme cara Meijia koji je proveo brojne dru\xc5\xa1tvene reforme. Ukinuo je stoljetne feudalne odnose, zamijenio samurajsku ratni\xc4\x8dku kastu redovnom vojskom i zapo\xc4\x8deo s industrijalizacijom zemlje. 1889. godine uveo je Ustav po uzoru zapadne zemlje, dok status glavnog grada od carskog Kyota preuzima Tokyo._NEWLINE_Prije Drugog svjetskog rata gospodarstvo vodi nekoliko bogatih obitelji zvanih zaibatsu, u suradnji s vladom. Imperijalisti\xc4\x8dke ideje i razvoj vojne industrije dovode ga u sukob sa saveznicima \xc5\xa1to rezultira ulaskom u Drugi svjetski rat iz kojeg izlazi pora\xc5\xbeen i s velikim ljudskim i materijalnim gubicima. Poslije poraza u Drugom svjetskom ratu okupacijske vlasti raspu\xc5\xa1taju velike obiteljske tvrtke. Unato\xc4\x8d tome Japan zapo\xc4\x8dinje izrazito brz i uspje\xc5\xa1an gospodarski napredak koji se naziva Japansko \xc4\x8dudo. Veliki poticaj proizvodnji dala je ameri\xc4\x8dka potro\xc5\xa1nja tijekom Korejskog rata (1950-1953) kada je Japan bio logisti\xc4\x8dka baza UN-ovijh za\xc5\xa1titnih snaga. U 60-im godinama gospodarski rast je iznosio 10%, u 70-im 5%, a u 80-im godinama 4%. Do\xc5\xbeivjev\xc5\xa1i svojevrsnu gospodarsku eksploziju, Japan je u ranim 1990-ima u\xc5\xa1ao u razdoblje svojevrsne gospodarske stagnacije, s rastom samo 1.5% BDP-a. Azijska gospodarska kriza nije pogodila Japan koji je pro\xc5\xbeivljvao unutra\xc5\xa1nju krizu kada su poskupjeli energenti o \xc4\x8dijem je uvozu ovisila japanska proizvodnja. Napori vlade da o\xc5\xbeive ekonomski rast imaju mali uspjeh. Unato\xc4\x8d svim neprilikama, Japan se ubrzo oporavio i nezaustavljivo krenuo dalje te uz Amerikance i Europljane znatno doprinosi razvoju industrijske tehnologije i organizaciji industrijske proizvodnje u svijetu. Po\xc4\x8detkom 2003. japansko gospodarstvo se po\xc4\x8dinje oporavljati, godi\xc5\xa1nji rast je 2%, dok je rast nakon 2005. godine jo\xc5\xa1 ve\xc4\x87i, 2.8%._NEWLINE_Budu\xc4\x87i da je samo 17% povr\xc5\xa1ine raspolo\xc5\xbeivo za poljoprivrednu obradu \xc5\xa1to zadovoljava tek 75% potreba stanovni\xc5\xa1tva za hranom, poljoprivredni sektor je jako za\xc5\xa1ti\xc4\x87en. Vlada regulira usluge male kultivizacije \xc5\xa1to je uzrok izrazite plodnosti zemlji\xc5\xa1ta. Uvoz ri\xc5\xbee je najvi\xc5\xa1e za\xc5\xa1ti\xc4\x87en i ujedno subjekt carinske tarife od 490% i ograni\xc4\x8den normom od samo 3% totalne trgovine ri\xc5\xbee. Japan uvozi vi\xc5\xa1e od 50% \xc5\xbeitarica i gotovo cijelu potra\xc5\xbenju mesnih proizvoda zadovoljava uvozom. Japan ima jednu od najve\xc4\x87ih ribarskih flota te je odgovoran za 15% svjetskog ulova ribe._NEWLINE_Japanska industrija je izrazito razvijena te iako je izra\xc5\xbeena tercijarizacija gospodarstva Japan i dalje svoju gospodarsku snagu temelji na industriji \xc4\x8dija snaga se temelji na velikom broju dobro obrazovanih radnika i na visokorazvijenoj tehnologiji. Industrija zauzima jednu-tre\xc4\x87inu japanskog GDPa. Najva\xc5\xbenije industrijske grane su crna i obojena metalurgija, brodogradnja, automobilska, elektrotehni\xc4\x8dka i elektroni\xc4\x8dka industrija. Takav gospodarski uspjeh pravo je \xc4\x8dudo budu\xc4\x87i da je Japan siroma\xc5\xa1an sirovinama neophodnim za navedene industrijske grane. _NEWLINE_Japan je najve\xc4\x87i izvoznik \xc4\x8delika u svijetu te najve\xc4\x87i proizvo\xc4\x91a\xc4\x8d brodova i automobila. Jedna od najuspje\xc5\xa1nijih industrijskih grana je automobilska industrija koju predvodi \xc5\xa1est velikih kompanija koje imaju brojne proizvodne pogone \xc5\xa1irom svijeta. To su Toyota, Honda, Nissan, Mitsubishi, Mazda i Suzuki. Japan je tako\xc4\x91er i proizvo\xc4\x91a\xc4\x8d najrazli\xc4\x8ditijih elektri\xc4\x8dnih i elektroni\xc4\x8dkih aparata poput televizora, videokamera, telefona, mobitela, ra\xc4\x8dunala. Japan dr\xc5\xbei velik dio tr\xc5\xbeista razmjene visoke tehnologije kao \xc5\xa1to su: poluvodi\xc4\x8di, industrijke kemikalije te dijelovi strojeva. Graditeljstvo je dugo jedna od najve\xc4\x87ih industrija Japana s pomo\xc4\x87u vladinih ugovora s privatnim sektorom. Robotika je velika ekonomska snaga, Japan posjeduje 410,000 od svjetskih 720,000 radnih robota. Uslu\xc5\xbeni sektor broji do dvije tre\xc4\x87ine totalnog ekonomskog dobitka. Bankarstvo, osiguranje, posjedi, nekretnine, prijevoz i telekomunikacije su sve glavne industrije.\n_START_SECTION_\nStanovni\xc5\xa1tvo\n_START_PARAGRAPH_\nS blizu 130 milijuna stanovnika Japan je deseta zemlja svijeta. Po sastavu stanovnika je vrlo homogeno zbog stroge politike doseljavanja, odnosno 99% su Japanci, narod koji pripada mongolskoj rasi. Oko 15 000 pripadnika naroda Ainu, za koje se smatra da su prastanovnici Japana i koji su se na S povla\xc4\x8dili pred doseljenicima s kontinenta, \xc5\xbeivi na Hokkaidu, drugdje su nestali mije\xc5\xa1anjem. Od ostalih naroda najbrojniji su Korejci, potomci doseljenika (\xc4\x8desto prisilnih) iz razdoblja prije Drugog svjetskog rata, zatim Kinezi, Filipinci, Brazilci, Amerikanci. Slu\xc5\xbebeni jezik je japanski, koji pripada altajskoj skupini jezika (srodan korejskom), a me\xc4\x91u mnogobrojnim dijalektima potkraj 19. stolje\xc4\x87a za standardni jezik odre\xc4\x91en je tokijski. _NEWLINE_Pi\xc5\xa1e se kombinacijom kineskih znakova (pismo preuzeto u 4. st.; dotad japanski jezik nije imao pisanu formu) i dvaju slogovnih pisama (hiragana i katakana) nastalih u 9. stolje\xc4\x87u. U \xc5\xa1kolama se u\xc4\x8di i pisanje japanskog jezika latini\xc4\x8dnim pismom. U japanski jezik prodrle su (izmijenjene) mnogobrojne rije\xc4\x8di iz engleskog jezika. Osim vrlo visoke op\xc4\x87e gusto\xc4\x87e naseljenosti, Japan karakterizira velika suprotnost pojedinih podru\xc4\x8dja, jer 90% stanovni\xc5\xa1tva \xc5\xbeivi u priobalnim nizinama koje \xc4\x8dine manje od 20% teritorija. 80% stanovni\xc5\xa1tva je tako\xc4\x91er nastanjeno u gradovima posljedicom migracije seoskog stanovni\xc5\xa1tva u gradove ,zbog brze industrijalizacije tijekom 20. stolje\xc4\x87a._NEWLINE_Istodobno, planinska unutra\xc5\xa1njost i ve\xc4\x87i dio Hokkaida razmjerno su rijetko naseljeni. Na Hokkaidu gusto\xc4\x87a naseljenosti iznosi o. 70 st./km\xc2\xb2 (budu\xc4\x87i da u Sapporu \xc5\xbeivi vi\xc5\xa1e od polovine stanovni\xc5\xa1tva, najve\xc4\x87i dio otoka jo\xc5\xa1 je rje\xc4\x91e naseljen), na sjev. Honsh\xc5\xabu o. 150 st./km\xc2\xb2, u tokijskoj regiji o. 6000 st./km\xc2\xb2, a jo\xc5\xa1 desetak prefektura ima vi\xc5\xa1e od 500 st./km\xc2\xb2. Oko \xc4\x8detiri petine st. \xc5\xbeivi u gradovima.Najgu\xc5\xa1\xc4\x87e si naseljene nizine na isto\xc4\x8dnoj obali Honshua izme\xc4\x91u Tokija i Kobea s 1200 st/km\xc2\xb2,a kako je i re\xc4\x8deno vrlo rijetko su naseljeni planinski predjeli. Najve\xc4\x87i je T\xc5\x8dky\xc5\x8d (Tokio) s vi\xc5\xa1e od 8 mil. stanovnika. Ostali ve\xc4\x87i gradovi: Yokohama (3 545 000 st.), \xc5\x8csaka (2 593 600 st.), Nagoya (2 187 600 st.), Sapporo (1 870 648 st.), Kobe (1 520 800 st.), Kyoto (1 460 900 st), Fukuoka (1 381 800 st) i dr., ukupno 30-ak gradova ve\xc4\x87ih od pola mil. st. Naglim rastom gradovi su se \xc5\xa1irili i srastali tvore\xc4\x87i neprekinuta urbanizirana podru\xc4\x8dja tzv.aglomeracije. Procjenjuje se da u metropolitanskom podru\xc4\x8dju T\xc5\x8dkyja \xc5\xbeivi vi\xc5\xa1e od 32 mil. st. Ostale ve\xc4\x87e aglomeracije: \xc5\x8csaka\xe2\x80\x93K\xc5\x8dbe\xe2\x80\x93Ky\xc5\x8dto (17,5 mil. st.), Nagoya (8,7 mil. st.), Fukuoka\xe2\x80\x93Kita-Ky\xc5\xabsh\xc5\xab (4,2 mil. st.) i dr. Stanovni\xc5\xa1tvo se vrlo brzo pove\xc4\x87avalo izme\xc4\x91u 1870. i 1970, s o. 30 mil. na vi\xc5\xa1e od 100 mil. Nakon 1970. stopa rodnosti bitno se smanjila pa je danas prir. promjena spora (prosj. 1980\xe2\x80\x932002: 4\xe2\x80\xb0) i dalje se smanjuje (2002. stopa rodnosti 10\xe2\x80\xb0, smrtnosti 8,5\xe2\x80\xb0). Zbog visokog standarda \xc5\xbeivota, \xc5\xbeivotni vijek prema\xc5\xa1uje 80 g., a niska rodnost uzrokom je nepovoljne dobne strukture stanovni\xc5\xa1tva. _NEWLINE_Polovica st. starija je od 42 g., mla\xc4\x91ih od 15 g. je 14,3%, a starijih od 65 g. 18%. Prema procjeni demografa Japan \xc4\x87e do 2025.godine imati 120 mil.stanovnika,a 2050. godine samo 100 mil. budu\xc4\x87i da je stopa prirodnog prirasta samo 0,08%. Potkraj 19. stolje\xc4\x87a po\xc4\x8dela je sna\xc5\xbena emigracija, najprije u Sjevernu i Ju\xc5\xbenu Ameriku, poslije na Tajvan, u Koreju i Mand\xc5\xbeuriju, ali je s gosp. razvojem u XX. st. prestala. Manjak radne snage, posebice za slabije pla\xc4\x87ene poslove, nadokna\xc4\x91uje se stranim radnicima. Po vjerskoj pripadnosti Japanci su ve\xc4\x87inom podjednako budisti i \xc5\xa1intoisti, a o. 15% st. pripada drugim religijama (me\xc4\x91u ostalim 1% kr\xc5\xa1\xc4\x87ana). Obrazovni sustav dobro je razvijen, obvezno \xc5\xa1kolovanje traje 9 g., nepismenog st. manje je od 1%, a vi\xc5\xa1e od 20% st. ima visoku stru\xc4\x8dnu spremu. Zahvaljuju\xc4\x87i dobroj ishrani i vrlo kvalitetnoj zdravstvenoj za\xc5\xa1titi o\xc4\x8dekivana \xc5\xbeivotna dob je 80 godina, \xc5\xa1to je najdulje na svijetu.'